Virallinen lehti nro C 323 , 04/12/1995 s. 0113



B4-1356, 1368, 1373, 1388 ja 1410/95 Päätöslauselma ydinjätteistä ja merten saastumisesta Euroopan parlamentti, joka - ottaa huomioon aikaisemmat päätöslauselmansa Irlanninmeren itärannikolla sijaitsevan brittiläisen Sellafieldin ydinvoimalan ydinpäästöistä sekä muut päätöslauselmat kemiallisista ja radioaktiivisista saasteista, A. on huolestunut erityyppisten vaarallisten jätteiden ympäristölle aiheuttamasta jatkuvasti kasvavasta rasitteesta, B. huomauttaa, että Skotlannin Dounreayssä sijaitseva ydinjätteen jälleenkäsittelylaitos, joka käsittelee maahan tuotua ydinjätettä, aiheuttaa huolta ihmisten terveydelle ja ympäristölle aiheutuvan vaaran suhteen, C. ottaa huomioon, että Ison-Britannian atomienergiasta vastaava viranomainen (UKAEA) vahvisti, että Englannin kanaaliin upotettiin vuosien 1950 ja 1963 välisenä aikana 17 000 tonnia lievästi radioaktiivisia jätteitä sisältäviä säiliöitä, D. ottaa huomioon, että British Gas valmistelee kaasuputken vetämistä Irlanninmeren Beaufort's Dyken alueelle, jonne on upotettu huomattava määrä räjähteitä, kemiallisia aseita ja ydinjätettä, E. ottaa huomioon Euratomin perustamissopimuksen 35 artiklan ja sen, että komissio on ilmoittanut aikomuksestaan tutkia Euratomin artiklojen sovellettavuutta Skotlannin ja Irlannin välillä oleviin upotusalueisiin; 1. Painottaa ilma-, rauta- ja maanteitse tai meritse tapahtuvien käytetyn ydinpolttoaineen kuljetusten aiheuttamia usein peruuttamattomia ympäristövahinkoja; 2. Kehottaa ydinvoimaloiden ja ydinjätteiden käsittelylaitosten käyttäjiä estämään kaiken ympäristön saastumisen, ja kehottaa kaikkia niitä, jotka ovat upottaneet ydinjätteitä tai kemiallisia jätteitä mereen, esittämään komissiolle viipymättä täydellisen selvityksen; 3. Pyytää komissiota toteuttamaan Euratom-sopimuksen osana täsmällisen tutkimuksen Englannin kanaaliin ja Irlanninmereen upotetuista ydinjätteistä sekä niiden mahdollisesti terveydelle ja ympäristönsuojelulle aiheuttamista seurauksista sekä jätteiden merestä nostamisen ja varastoinnin tarpeesta; 4. Pyytää komissiota tutkimaan Ison-Britannian hallituksen edellä mainittuja alueita koskevat seurantajärjestelyt Euratomin perustamissopimuksen 35 artiklan mukaisesti; 5. Pyytää lisäksi komissiota yhdessä Ison-Britannian hallituksen kanssa tutkimaan tarkasti Skotlannin ja Irlannin välisen Pohjoiskanaalin sekä ampumatarvikkeiden ja ydinjätteen muiden tunnettujen upottamisalueiden, kuten Kanaalisaarten lähellä sijaitsevan Hurdin syvänteen, koko vedenalaisen alueen; 6. Vetoaa British Gasiin, että se ei asentaisi putkia Beaufort's Dyken alueelle ennen kuin alueen kattava tutkimus on saatu päätökseen; 7. Kehottaa jäsenvaltioiden hallituksia varmistamaan, että lähestyvässä hallitusten välisessä konferenssissa käsitellään ydinturvallisuuteen liittyviä huolenaiheita ja erityisesti oikeudellista perustaa, jonka mukaisesti voidaan ryhtyä niitä koskeviin toimiin; 8. Uskoo, että tuottajamaiden on oltava vastuussa omien ydinjätteidensä hävittämisestä, ja kehottaa EU:n jäsenvaltioita ottamaan käyttöön «saastuttaja maksaa» -periaatteen; 9. Kehottaa puhemiestään välittämään tämän päätöslauselman komissiolle ja neuvostolle, jäsenvaltioiden hallituksille ja parlamenteille sekä IAEA:n pääsihteerille.